C 159/16
EL
Επίσημη Εφημερίδα της Ευρωπαϊκής Ένωσης
12.4.2022
«Δραστηριοποίηση»: δράση που αναλαμβάνεται προς το γενικό συμφέρον και σε εθελοντική βάση ή υπό μορφή εθελοντικής αποστολής.
Με τον όρο δραστηριοποίηση νοείται η εθελοντική και ανιδιοτελής ανάληψη πολιτικών δράσεων στην υπηρεσία άλλων.
«Περιβάλλον»: ο συνδυασμός φυσικών και κοινωνικοοικονομικών στοιχείων που αποτελούν το πλαίσιο των συνθηκών διαβίωσης ενός ατόμου, ενός πληθυσμού ή μιας κοινότητας σε διάφορες χωρικές κλίμακες.
Ως εκ τούτου, η προστασία του περιβάλλοντος ενέχει τη λήψη αποφάσεων για τον περιορισμό ή την αποκατάσταση των αρνητικών επιπτώσεων της ανθρώπινης δραστηριότητας στο περιβάλλον.
«Καθοδήγηση»: εθελοντική μεσο-μακροπρόθεσμη διαπροσωπική σχέση μεταξύ ενός νέου ατόμου και ενός καθοδηγητή, διαρθρωμένη εντός επαγγελματικού πλαισίου.
«Δραστηριότητες μάθησης μεταξύ ομοτίμων»: δραστηριότητες οι οποίες, σε επίπεδο ΕΕ, προσφέρουν τη δυνατότητα στα κράτη μέλη που αντιμετωπίζουν παρεμφερείς προκλήσεις ως προς τις πολιτικές, να εργάζονται σε συνεργατικούς σχηματισμούς και να ανταλλάσσουν ορθές πρακτικές, να εστιάζουν σε ειδικές ανά χώρα προκλήσεις ή να υποστηρίζουν ένα συγκεκριμένο εθνικό πρόγραμμα μεταρρυθμίσεων με τη βοήθεια ομοτίμων από άλλες χώρες, οργανώσεις ενδιαφερόμενων μερών και ανεξάρτητους εμπειρογνώμονες, κατά περίπτωση (1).
«Βιώσιμη ανάπτυξη»: κάλυψη των αναγκών των σημερινών γενεών με τρόπο που δεν υπονομεύει την ικανότητα των μελλοντικών γενεών να καλύψουν τις δικές τους ανάγκες.
Προάγει τη δυναμική οικονομία, την πλήρη απασχόληση, τα υψηλά πρότυπα εκπαίδευσης, υγειονομικής περίθαλψης και κοινωνικής και περιφερειακής συνοχής, καθώς και την προστασία του περιβάλλοντος, σε έναν κόσμο ασφαλή και ειρηνικό που σέβεται την πολιτιστική πολυμορφία.
«Νέοι με λιγότερες ευκαιρίες»: οι νέοι που, για οικονομικούς, κοινωνικούς, πολιτισμικούς, γεωγραφικούς λόγους ή λόγους υγείας, λόγω προέλευσης από οικογένειες μεταναστών ή για λόγους όπως η αναπηρία και οι εκπαιδευτικές δυσχέρειες ή για οποιονδήποτε άλλο λόγο, συμπεριλαμβανομένου λόγου που στοιχειοθετεί δυσμενή διάκριση βάσει του άρθρου 21 του Χάρτη των Θεμελιωδών Δικαιωμάτων της Ευρωπαϊκής Ένωσης, αντιμετωπίζουν δυσκολίες, οι οποίες δεν τους επιτρέπουν να έχουν ουσιαστική πρόσβαση σε ευκαιρίες (2).
(1) Ψήφισμα του Συμβουλίου για τη δομή διακυβέρνησης του στρατηγικού πλαισίου για την ευρωπαϊκή συνεργασία στον τομέα της εκπαίδευσης και της κατάρτισης με στόχο τον Ευρωπαϊκό Χώρο Εκπαίδευσης και πέραν αυτού (2021-2030) (2021/C 497/01), παράγραφος 11.
(2) Ορισμός στον κανονισμό (EΕ) 2021/888, άρθρο 2 παράγραφος 4.